Anmeldelse

Carlo Grevy: Historie og livsverden – en historiedidaktik, UC Syddanmark 2014

I 2014 udkom Carlo Grevys forskningsprojekt ”Historie og livsverden – en historiedidaktik” første gang som en kopieret spiralbog. I 2015 er projektet genudgivet som en fuldgyldig og gennemarbejdet publikation.

Bogen/projektet er et grundigt gennemarbejdet positioneret, insisterende partsindlæg i debatten om hvad skolens indhold skal være, hvilken opgave skolen skal løse og hvilket fagsyn skolen skal repræsentere, herunder faglig læsning generelt – og særligt faglig læsning i historiefaget i forbindelse med læreres og elevers arbejde med tekster og med IT og undervisnings-/læringsplatforme som Clio Onlines Historiefaget.dk.

Bogen er blevet til med inspiration fra og påvirkning af historieteoretikeren og didaktikeren Bernard Eric Jensen, specielt hans hovedværk, som forskningsprojektet deler titel med, fra 2003, Historie – livsverden og fag, hvor Bernard Eric Jensen udfolder og nuancerer sin tolkning af historiebevidsthedstænkningen. Carlo Grevy tilslutter sig fuldt ud og har i stort omfang annammet Bernard Eric Jensens brugerorienterede didaktik byggende på historiebevidsthed, elevernes livverden, hvor nutids- og elevrelevans samt brugsdimensionen står centralt.

I forhold til behovet for og udformningen af digital literacy kommer inspirationen primært fra Guy Merchants artikel ”Mind the gap(s)” fra 2007[[1]](#footnote-1).

Projektets sigte er dels at afdække gældende, efter forfatterens opfattelse kontraproduktive, praksis vedr. faglig læsning, og dels at anvise veje til en kvalificering af digital faglig læsning i specielt historiefaget, dvs. at etablere en fagligt funderet didital læsedidaktik i samme.

Forfatteren er af den opfattelse, at hele skolens diskurs, diverse læremidler og analyseredskaber til vurdering af læremidler samt brugerenes nuværende praktisering af faglig læsning generelt er gennemsyret af en såkaldt klassisk skoleoptik. En optik der ikke tager hensyn til elevernes livsverden og forfatterens formulerede krav til en tidssvarende og innovativ læringsstategi for elever i det højmoderne. Konsekvensen af den klassiske optik og den traditionelle praktiserede tilgang bliver, efter forfatterens opfattelse, at danske elever keder sig, og derfor præsterer dårligt i internationale tests og ratings.

Projektets primære formål og sigte er derfor at anvise veje til etablering af en kvalificeret brugerorienteret digital literacy i specielt historiefaget.

Bogen/projektet er lidt af en hybrid. Bogen bærertydeligt præg af at være et akademisk projekt, samtidig er bogen et forsøg på konkret at anvise hvordan digital literacy i historiefaget i skolen praktisk kan organiseres og praktiseres.

Bogen er opbygget af en række papirer, hvor de tre første er af tilstræbt akademisk afdækkende, undersøgende og analyserende karakter, mens det fjerde og sidste indeholder en række praktiske anbefalinger, herunder henvisning til og anbefaling af en studerendes hjemmeside.

Denne studerendes hjemmeside sættes som norm for en opdateret, brugerorienteret, innovativ historiedidaktik, hvori digital literacy naturligt praktiseres og indgår.

Bogen er forsynet med en række illustrative og forklarende modeller og figurer.

Bogens illustrationer gengiver interesserede primært elever fra Strib skole i Middelfart med diverse IT-udstyr. Disse bryder teksten, men har ingen understøttende eller forklarende funktion, da de ikke er knyttet til indholdet i brødteksten.

Bogen er forsynet med en omfattende litteraturliste samt relevante bilag.

Bogen/indeholder en række brugbare iagttagelser og underbyggede analyser. Bogen/projektets brugbarhed i historiefaget er dog begrænset set i lyset af skolereformens målstyrede undervisningsparadigmes indførelse, de nye FFM for faget, fagets nye prøve og skolereformens fokus bl.a. på funktionel faglig læsning, elevernes IT-brug og kompetencer samt digitale dannelse.

Forfatteren kan kontaktes på:

[www.grevy.eu](http://www.grevy.eu) eller [c@grevy.eu](mailto:c@grevy.eu)

Jens Pietras 2015

1. Guy Merchant (2007): Mind the gap(s): Discourses and discontinuity in digital literacies, i E-Learning and Digital Media, issn 2042-7530, vol 4, number 3. [↑](#footnote-ref-1)